Diari Oficial de la Generalitat Valenciana


Sumari del DOGV 8658, del 17-10-2019 (2019/9445)

ACORD de 27 de setembre de 2019, del conseller d'Hisenda i Model Econòmic, de declaració del servei de pagament de peatges i el subministrament de dispositius electrònics Via T com a nous serveis i subministraments d'adquisició centralitzada.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8658

Data del DOGV
:   17-10-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/9445


Data del document
:   27-09-2019

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 27 de setembre de 2019, del conseller d'Hisenda i Model Econòmic, de declaració del servei de pagament de peatges i el subministrament de dispositius electrònics Via T com a nous serveis i subministraments d'adquisició centralitzada. [2019/9445]  
Antecedents  
  
Primer  
El Servei de Compres està tramitant el nou acord marc per al subministrament de combustible d'automoció per a vehicles de l'Administració de la Generalitat, el seu sector públic instrumental i entitats adherides, mitjançant el sistema de pagament a través de targetes de banda magnètica o similar que suposa la continuïtat respecte dels tres anteriors formalitzats per la Central de Compres i, en particular respecte al vigent des del 17 de gener de 2018, amb número d'expedient 1/17CC.  
  
Aquests acords marc responien a la necessitat d'aconseguir el màxim estalvi econòmic en el preu de compra per litre de carburant subministrat, millorar la prestació del servei de proveïment de carburant als vehicles adscrits, aconseguir una major eficiència en la utilització dels fons destinats a l'adquisició de combustible d'automoció i millorar la gestió dels mecanismes d'informació i control del consum mitjançant la utilització del sistema de targetes de banda magnètica individualitzades per vehicle.  
Atés que aquests objectius s'estan complint, és idònia la tramitació d'un nou acord marc que permeta el manteniment i/o millora d'aquests objectius.  
  
Segon  
Amb l'experiència acumulada per la Central de Compres, i tenint en compte que hi ha una demanda històrica per part de les entitats contractants, es considera molt convenient la contractació, juntament amb el subministrament de combustible, del servei de pagament de peatges, que comporta així mateix el subministrament de dispositius electrònics Via T i que fins al moment s'ha contractat de manera independent pels diferents òrgans de contractació de la Generalitat perquè no estan centralitzades aquestes prestacions.  
Aquesta contractació conjunta és adequada, ja que actualment el mercat permet unificar totes les prestacions en un mateix operador, la qual cosa suposa un element d'ajuda a la gestió de la mobilitat dels vehicles de la flota de la Generalitat que permet simplificar i optimitzar els procediments, pel fet de rebre en una única factura totes les despeses inherents al desplaçament dels vehicles amb l'objectiu d'aconseguir també un major control de la despesa en aquestes prestacions.  
  
Tercer  
Mitjançant un informe de necessitat, de data 13 de setembre de 2019, la Sotssecretària de la Conselleria d'Hisenda i Model Econòmic, presidenta de la Central de Compres, proposa la inclusió de nous subministraments i serveis d'adquisició centralitzada per als següents:  
- servei de pagament de peatges  
- subministrament de dispositius electrònics Via T.  
  
Fonaments de dret  
  
Primer  
El Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic, en l'article 43, apartat 2, atribueix a la Central de Compres de la Generalitat la racionalització de la contractació de béns i serveis d'ús comú, a excepció dels sanitaris, conformement a les funcions i atribucions de la seua norma de creació.  
  
Segon  
El Decret 35/2018, de 23 de març, del Consell, que regula la Junta Superior de Contractació Administrativa, el Registre Oficial de Contractes de la Generalitat, el Registre de Contractistes i Empreses Classificades de la Comunitat Valenciana i la Central de Compres de la Generalitat i s'adopten mesures respecte de la contractació centralitzada, estableix en l'article 25 que correspon a la persona titular de la conselleria amb competències en matèria d'hisenda declarar, mitjançant un acord, prèvia proposta de la Central de Compres de la Generalitat, noves categories d'obres, subministraments i serveis de contractació centralitzada, així com modificar les ja declarades, i que aquest acord es publicarà en el Diari Oficial de la Generalitat Valenciana.  
  
  
ACORD  
  
Primer  
Declarar com a noves categories d'adquisició centralitzada el subministrament de dispositius electrònics Via T i el servei de pagament de peatges.  
  
Segon  
Ordenar la publicació del present acord en el Diari Oficial de la Generalitat Valenciana.  
  
València, 27 de setembre de 2019  
  
El conseller d'Hisenda i Model Econòmic,  
VICENT SOLER I MARCO